《颜明德自全椒避乱归安成道过瑞阳赋别》
元代·刘崧

凤山山头日欲暮，北望风尘暗行路。喜君近向全椒来，别我将行青原去。

仓皇面目带风日，颠倒衣裳杂霜露。投身幸从异境脱，执手且慰同乡聚。

比闻冲斥剧豺虎，汝颍徵兵急救捕。繻符严诘千里道，戈甲纷填九江戍。

主人念客苦留别，立马不发空愁顾。归心早逐匡山云，愁思空迷锦江树。

驱车南出清江曲，三日风帆快驰溯。远游无方古所戒，菽水怡亲窃终慕。

我贫未归不得意，感子于我今相遇。未能呼酒一浇涤，秖以软语相温煦。

空山落叶慎行李，极浦苍葭但烟雾。残年旧隐如可寻，思君更咏閒居赋。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。